CELEX: 32019D1596
Language: fi
Date: 2019-09-26 00:00:00
Title: Neuvoston päätös (YUTP) 2019/1596, annettu 26 päivänä syyskuuta 2019, Venezuelan tilanteen johdosta määrättävistä rajoittavista toimenpiteistä annetun päätöksen (YUTP) 2017/2074 muuttamisesta

27.9.2019   
               
               
                  FI
               
               
                  Euroopan unionin virallinen lehti
               
               
                  L 248/74
               
            
         NEUVOSTON PÄÄTÖS (YUTP) 2019/1596,
         annettu 26 päivänä syyskuuta 2019,
         Venezuelan tilanteen johdosta määrättävistä rajoittavista toimenpiteistä annetun päätöksen (YUTP) 2017/2074 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 29 artiklan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvosto hyväksyi 13 päivänä marraskuuta 2017 päätöksen (YUTP) 2017/2074 (1) Venezuelan tilanteen johdosta määrättävistä rajoittavista toimenpiteistä.
                  
               
                     (2)
                  
                  
                     Korkea edustaja antoi 16 päivänä heinäkuuta 2019 unionin puolesta julkilausuman, jonka mukaan Venezuelan poliittinen kriisi ja talouden romahdus kurjistivat edelleen maan asukkaiden elinoloja, sillä jo 4 miljoonaa ihmistä oli paennut Venezuelasta ja lisäksi kriisi horjutti merkittävästi alueen vakautta.
                  
               
                     (3)
                  
                  
                     Julkilausumassa korostettiin, että YK:n ihmisoikeusvaltuutetun äskettäin julkaisema raportti, jäljempänä ’raportti’, vahvisti selkeällä ja yksityiskohtaisella tavalla ihmisoikeusloukkausten laajuuden ja vakavuuden, oikeusvaltion rapautumisen ja Venezuelan demokraattisten instituutioiden heikkenemisen. Lisäksi julkilausumassa mainittiin Venezuelan turvallisuusjoukkojen pidättämän kapteeni Acosta Arévalon traaginen kuolema karuna esimerkkinä ihmisoikeustilanteen jatkuvasta heikkenemisestä.
                  
               
                     (4)
                  
                  
                     Unioni on tukenut voimakkaasti raportin havaintoja ja kehottanut hallintoa lopettamaan välittömästi laajalle levinneet ihmisoikeusloukkaukset ja aloittamaan täysimääräisen yhteistyön YK:n ihmisoikeusvaltuutetun toimiston ja kaikkien YK:n erityismenettelyjen kanssa, jotta raportin suositukset saataisiin pantua täytäntöön. Unioni on myös ilmoittanut olevansa valmis aloittamaan sellaisten kohdennettujen toimenpiteiden valmistelun, joita sovelletaan kidutukseen ja muihin vakaviin ihmisoikeusloukkauksiin osallistuneisiin turvallisuusjoukkojen jäseniin.
                  
               
                     (5)
                  
                  
                     Ottaen huomioon Venezuelan jatkuvasti huolestuttavan tilanteen, josta YK:n ihmisoikeusvaltuutettu on myös raportoinut, sekä vakavat ihmisoikeusloukkaukset, kidutus mukaan lukien, joihin hallintoa tukevien Venezuelan turvallisuus- ja tiedustelujoukkojen tietyt osat ovat syyllistyneet, seitsemän henkilöä olisi lisättävä päätöksen (YUTP) 2017/2074 liitteessä I olevaan luonnollisia henkilöitä, oikeushenkilöitä, yhteisöjä ja elimiä koskevaan luetteloon.
                  
               
                     (6)
                  
                  
                     Päätöksen (YUTP) 2017/2074 liite I olisi näin ollen muutettava tämän mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan päätöksen (YUTP) 2017/2074 liite I tämän päätöksen liitteen mukaisesti.
         
         
            2 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 26 päivänä syyskuuta 2019.
            
               
                  Neuvoston puolesta
               
               
                  Puheenjohtaja
               
               T. HARAKKA
            
         
         
            (1)  Neuvoston päätös (YUTP) 2017/2074, annettu 13 päivänä marraskuuta 2017, Venezuelan tilanteen johdosta määrättävistä rajoittavista toimenpiteistä (EUVL L 295, 14.11.2017, s. 60).
      
      
         
            LIITE
            Lisätään seuraavat henkilöt päätöksen (YUTP) 2017/2074 liitteessä I olevaan luonnollisia henkilöitä, oikeushenkilöitä, yhteisöjä ja elimiä koskevaan luetteloon:
            
               
                            
                        
                        
                           Nimi
                        
                        
                           Tunnistustiedot
                        
                        
                           Perusteet
                        
                        
                           Luetteloon merkitsemisen päivämäärä
                        
                     
                           ”19.
                        
                        
                           Nestor Blanco Hurtado
                        
                        
                           Syntymäaika: 26.9.1982
                           Henkilötunnus: V-15222057
                           Sukupuoli: mies
                        
                        
                           Bolivariaanisen kansalliskaartin (GNB) majuri, toiminut sotilaallisen vastatiedustelun pääosaston (Dirección General de Contrainteligencia Militar (DGCIM)) virkamiesten rinnalla ainakin joulukuusta 2017 alkaen. Vastuussa vakavista ihmisoikeusloukkauksista, muun muassa kidutuksesta, liiallisesta voimankäytöstä ja pidätettyjen pahoinpitelystä DGCIM:n tiloissa.
                        
                        
                           27.9.2019
                        
                     
                           20.
                        
                        
                           Rafael Ramon Blanco Marrero
                        
                        
                           Syntymäaika: 28.2.1968
                           Henkilötunnus: V-6250588
                           Sukupuoli: mies
                        
                        
                           Sotilaallisen vastatiedustelun pääosaston (Dirección General de Contrainteligencia Militar (DGCIM)) varapääjohtaja ainakin joulukuusta 2018 alkaen ja Venezuelan bolivariaanisen kansallisen armeijan divisioonan kenraali 5 päivästä heinäkuuta 2019 alkaen. Vastuussa DGCIM:n tiloissa tapahtuneista vakavista ihmisoikeusloukkauksista, muun muassa kidutuksesta, liiallisesta voimankäytöstä ja pidätettyjen pahoinpitelystä, joihin DGCIM:n virkamiehet ovat syyllistyneet hänen komennossaan. Kytkeytyy kapteeni Acostan kuolemaan.
                        
                        
                           27.9.2019
                        
                     
                           21.
                        
                        
                           Carlos Calderon
                        
                        
                           Sukupuoli: mies
                        
                        
                           Bolivariaanisen kansallisen tiedustelupalvelun (SEBIN) ylempi virkamies (muita nimityksiä: komissaari, johtaja ja pääjohtaja). Vastuussa vakavista ihmisoikeusloukkauksista, muun muassa kidutuksesta, liiallisesta voimankäytöstä ja pidätettyjen pahoinpitelystä SEBINin tiloissa. Osallistui erityisesti pidätettyjen kidutukseen ja julmaan, epäinhimilliseen ja halventavaan kohteluun SEBINin vankilassa El Helicoidessa ja oli vastuussa niistä.
                        
                        
                           27.9.2019
                        
                     
                           22.
                        
                        
                           Alexis Enrique Escalona Marrero
                        
                        
                           Syntymäaika: 12.10.1962
                           Sukupuoli: mies
                        
                        
                           Järjestäytyneen rikollisuuden ja terrorismin rahoituksen torjunnasta vastaavan kansallisen viraston (ONDOFT) päällikkö. Kansallisten kiristyksen ja sieppausten vastaisten erikoisjoukkojen (Comando Nacional Antiextorsión y Secuestro (CONAS)) komentaja vuosina 2014–2017. Vastuussa vakavista ihmisoikeusloukkauksista, muun muassa kidutuksesta, liiallisesta voimankäytöstä ja pidätettyjen pahoinpitelystä, joihin CONAS:n jäsenet ovat syyllistyneet hänen komennossaan. Lisäksi vastuussa kansalaisyhteiskunnan tukahduttamisesta, johon CONAS:n jäsenet ovat syyllistyneet hänen komennossaan.
                        
                        
                           27.9.2019
                        
                     
                           23.
                        
                        
                           Rafael Antonio Franco Quintero
                        
                        
                           Syntymäaika: 14.10.1973
                           Henkilötunnus: V-11311672
                           Sukupuoli: mies
                        
                        
                           Bolivariaanisen kansallisen tiedustelupalvelun (SEBIN) agentti. Sotilastiedustelun päällikkö sotilaallisen vastatiedustelun pääosastossa (Dirección General de Contrainteligencia Militar (DGCIM)) ainakin vuoden 2017 ja joulukuun 2018 välillä. Vastuussa DGCIM:n tiloissa tapahtuneista vakavista ihmisoikeusloukkauksista, muun muassa kidutuksesta, liiallisesta voimankäytöstä ja pidätettyjen kaltoinkohtelusta, joihin DGCIM:n jäsenet ovat syyllistyneet hänen komennossaan. Lisäksi vastuussa kansalaisyhteiskunnan ja demokraattisen opposition tukahduttamisesta, johon DGCIM:n jäsenet ovat syyllistyneet hänen komennossaan. Kytkeytyy kapteeni Acostan kuolemaan.
                        
                        
                           27.9.2019
                        
                     
                           24.
                        
                        
                           Alexander Enrique Granko Arteaga
                        
                        
                           Syntymäaika: 25.3.1981
                           Henkilötunnus: V-14970215
                           Sukupuoli: mies
                        
                        
                           Sotilaallisen vastatiedustelun pääosaston (Dirección General de Contrainteligencia Militar (DGCIM)) erityisosaston (DAE) päällikkö (johtaja). Vastuussa DGCIM:n tiloissa tapahtuneista vakavista ihmisoikeusloukkauksista, muun muassa kidutuksesta, kuolemaan tai loukkaantumiseen johtaneesta liiallisesta voimankäytöstä ja pidätettyjen kaltoinkohtelusta, joihin ovat syyllistyneet hän itse sekä virkamiehet hänen komennossaan. Lisäksi vastuussa kansalaisyhteiskunnan tukahduttamisesta, johon DGCIM:n jäsenet ovat syyllistyneet hänen komennossaan, sekä osallistunut suoraan kyseiseen tukahduttamiseen. Kytkeytyy kapteeni Acostan kuolemaan.
                        
                        
                           27.9.2019
                        
                     
                           25.
                        
                        
                           Hannover Esteban Guerrero Mijares
                        
                        
                           Syntymäaika: 14.1.1971
                           Sukupuoli: mies
                        
                        
                           Sotilastiedustelun päällikkö sotilaallisen vastatiedustelun pääosastossa (Dirección General de Contrainteligencia Militar (DGCIM)) ainakin huhtikuusta 2019 elokuuhun 2019. Valvoi sotilastiedustelun päällikkönä DGCIM:n tiloja Boleitassa. Vastuussa DGCIM:n tiloissa tapahtuneista vakavista ihmisoikeusloukkauksista, muun muassa kidutuksesta, liiallisesta voimankäytöstä ja pidätettyjen kaltoinkohtelusta, joihin ovat syyllistyneet hän itse sekä virkamiehet hänen komennossaan erityisesti Boleitassa. Kytkeytyy kapteeni Acostan kuolemaan.
                        
                        
                           27.9.2019”